სან-ლორენსო დე ალმაგრო (საფეხბურთო კლუბი)

სან-ლორენსო დე ალმაგრო ან უბრალოდ სან-ლორენსო (ესპ. Club Atlético San Lorenzo de Almagro) — არგენტინული საფეხბურთო კლუბი ქალაქ ბუენოს-აირესიდან. ჩამოყალიბდა 1908 წლის პირველ აპრილს. ასპარეზობს არგენტინის პრიმერა დივიზიონში და ითვლება ერთ-ერთ ძლიერ და პოპულარულ გუნდად არგენტინული ფეხბურთის ისტორიაში. „ბოკა ხუნიორსთან“, „ინდეპენდიენტესთან“, „რივერ პლეიტთან“ და „რასინგ კლუბთან“ ერთად შედის არგენტინული საფეხბურთო კლუბების დიდ ხუთეულში. არგენტინის თხუთმეტგზის ჩემპიონი და თექვსმეტგზის ვიცე-ჩემპიონი, მერკოსურის თასის (2001), სამხრეთ ამერიკის თასის (2002), ლიბერტადორესის თასისა (2014) და არგენტინის სუპერთასის (2015) მფლობელი. ისტორია „სან-ლორენსო დე ალმაგროს“ ისტორია სათავეს 1908 წლის პირველი აპრილიდან იღებს. კლუბის სახელწოდება ერთი მხრივ წმ. ლავრენტის (ესპ. San Lorenzo Mártir) სახელს, ხოლო მეორე მხრივ კათოლიკური ეკლესიის ღვთისმსახურის ლორენსო მასას (ესპ. Lorenzo Massa) სახელს უკავშირდება. კლუბმა თამაში ბუენოს-აირესის რაიონ ალმაგროში (ესპ. Almagro) დაიწყო, რამაც ასევე ჰპოვა ასახვა კლუბის სახელწოდებაში. არგენტინის პროფესიონალური საფეხბურთო ჩემპიონატების ჩატარების დაწყებიდან (1931) „სან-ლორენსო დე ალმაგრო“ დღემდე არგენტინის საფეხბურთო კლუბების საუკეთესო ხუთეულში შედის — „რივერ პლეიტთან“, „ბოკა ხუნიორსთან“, „რასინგ კლუბთან“ და „ინდეპენდიენტესთან“ ერთად. 1920-იან წლებში, არგენტინის ფეხბურთის ასოციაციის შიგნით არსებული უთანხმოებების გამო პარალელურად ორი საფეხბურთო ჩემპიონატი ტარდება: ერთი — არგენტინის ფეხბურთის ასოციაციის (A.A.F.), ხოლო მეორე — არგენტინის სამოყვარულო ფეხბურთის ასოციაციის (A.Am.F.) ეგიდით. „სან-ლორენსო დე ალმაგრო“ ამ უკანასკნელის მიერ ორგანიზებული პირველობის ფარგლებში მონაწილეობს, რა დროსაც სამჯერ (1923, 1924, 1927) ქვეყნის ჩემპიონი, ხოლო ორჯერ (1925, 1926) ვიცე-ჩემპიონი ხდება. რაც შეეხება არგენტინის პროფესიონალურ საფეხბურთო ჩემპიონატში გამარჯვებას — კლუბი მას პირველად 1933 წელს აღწევს. 1939–1943 წლებში მის შემადგენლობაში ცნობილი ბასკი თავდამსხმელი ისიდრო ლანგარა (ესპ. Isidro Lángara) გამოდიოდა. მიღწევები არგენტინის პრიმერა დივიზიონი ჩემპიონი (15): 1923, 1924, 1927, 1933, 1936, 1946, 1959, 1968, 1972, 1972, 1974, 1995, 2001, 2007, 2013 ვიცე-ჩემპიონი (16): 1925, 1926, 1931, 1936, 1936, 1941, 1942, 1957, 1961, 1971, 1983, 1987/88, 1994, 2003, 2015, 2016 რიო-დე-ლა-პლატას თასი თასის მფლობელი: 1923 რიკარდო ალდაოს თასი თასის მფლობელი: 1927 რესპუბლიკის თასი თასის მფლობელი: 1943 სამხრეთ ამერიკის თასი თასის მფლობელი: 2002 მერკოსურის თასი თასის მფლობელი: 2001 ლიბერტადორესის თასი თასის მფლობელი: 2014 ფიფა-ს მსოფლიო საკლუბო ჩემპიონატი ფინალისტი: 2014 არგენტინის სუპერთასი თასის მფლობელი: 2015 ცნობილი ფეხბურთელები გალერეა რესურსები ინტერნეტში კლუბის ოფიციალური საიტი კლუბის არაოფიციალური საიტი Mundo Azulgrana სქოლიო